Estienes, sires d’Oiseler, à Renaut, dit Dou Pois, chestelain de L’Estoille, prevost de Saint-Anathoile et chenoine de Besençon, salut et bon amour. Come nous vos eussons mandé que rendissiez à dame Lore, contesse de Chalon, et à Jehan, son fil, le donjon de L’Estoille, ansi con nous et li sires de Jayz avions acordé, nous vous mandons et comandons que vous ledit donjon rendiez et delivrez à ladite contesse et à ses enfant, pour faire toutes lour volunté. Et pour ce que ce soit chose creable, nous avons seelées ces lettres de nostre grant seal. Ce fut fait quant li miliaires corroit par mil CC LXIX, ou mois de may, le sambadi après l’Ascension.